Sklep VIII R 14/2002
Sodna praksa Vrhovnega sodišča, 2002-10-04

Ker niti ZDSS niti ZRS nimata določb o pristojnosti za odločanje v sporih o odločbi o hrambi statuta (sindikata), to pomeni, da ne gre za kolektiven delovni spor iz 6. člena ZDSS. Glede na to, da o hrambi statuta z odločbo odloča upravni organ, pri čemer za izpodbijanje te odločbe ni predvideno drugo pravno varstvo, je sodno varstvo lahko zagotovljeno le v upravnem sporu.

Za odločanje v sporu je za 3. in 4. točko zahtevka, ki se nanaša na odpravo odločbe o hrambi statuta Sindikatov v zdravstvu Slovenije in na odpravo odločbe o hrambi statuta Konfederacije sindikatov Slovenije Pergam oziroma izbris sprememb podatkov v Evidenci statutov sindikatov, s katerimi je bil določen znak sindikata Sindikati v zdravstvu Slovenije vključenega v Konfederacijo sindikatov Pergam, identičen znaku sindikata zdravstva in socialnega varstva Slovenije, stvarno pristojno Upravno sodišče Republike Slovenije v Ljubljani.

Tožeča stranka (predlagatelj) je 7.5.2002 vložil tožbo na Upravnem sodišču v Ljubljani. Tožba je bila vložena zaradi ugotovitve ničnosti odločbe tožene stranke o določitvi reprezentativnosti sindikata, na odpravo izreka odločbe v uradnem listu in na odpravo odločb o hrambi dveh statutov sindikatov. Upravno sodišče v Ljubljani se je s sklepom, opr. št. U 840/2002-3 z dne 5.6.2002 izreklo za stvarno nepristojno in je zadevo po pravnomočnosti sklepa odstopilo v reševanje Delovnemu in socialnemu sodišču v Ljubljani. Menilo je, da gre v sporni zadevi za uveljavljanje pravic v zvezi z določitvijo reprezentativnosti sindikata, torej za kolektivni delovni spor, tako da je glede na določbo 7. točke 6. člena zakona o delovnih in socialnih sodiščih (ZDSS - Uradni list RS, št. 19/94, 20/98) za odločanje v tem sporu pristojno sodišče, ki odloča v delovnih sporih.

Delovno in socialno sodišče v Ljubljani, pri katerem je zadeva vpisana pod opr. št. ..., je z odstopom pristojnosti delno soglašalo, menilo pa je, da ni pristojno za odločanje v delu tožbenega zahtevka, ki se nanaša na odločbe o hrambi statutov. Zato je na podlagi določb prvega odstavka 24. člena v zvezi z določbo drugega odstavka 25.

člena zakona o pravdnem postopku (ZPP - Uradni list RS, št. 26/99) sprožilo spor o pristojnosti. Zavzelo je stališče, da odločitev o hrambi statuta ne sodi v odločitev o reprezentativnosti sindikata, da gre za spor iz odločbe izdane v upravnem postopku in da pristojnost za tak spor ni določena v 6. členu ZDSS, kar pomeni, da spor v tem delu ni kolektiven delovni spor. Predlagalo je, da Vrhovno sodišče Republike Slovenije odloči o stvarni pristojnosti.

Za odločanje v sporu je glede obeh zahtevkov na odpravo odločbe o hrambi statuta stvarno pristojno Upravno sodišče v Ljubljani.

Po določbi 7. točke 6. člena ZDSS je delovno sodišče pristojno odločati v kolektivnih delovnih sporih v zvezi z določitvijo reprezentativnega sindikata, nima pa ta zakon nobenih določb glede odločanja v sporih v zvezi z odločbo o hrambi statuta.

Zakon o reprezentativnosti sindikatov (ZRSin - Uradni list RS, št. 13/93) ima določbe o pridobitvi lastnosti pravne osebe (členi od 2-6) in o pridobitvi lastnosti reprezentativnega sindikata (členi od 6-14). Določbe o hrambi statuta so v delu, kjer zakon določa način pridobitve lastnosti pravne osebe. Glede postopka v zakonu ni posebnih določb. Določeno je samo, da odločbo izda minister, pristojen za delo in to najkasneje v 8 dneh po prejemu zahteve. Glede na povedano je iz načina odločanja in predvsem zaradi organa odločanja zaključiti, da gre pri izdaji odločbe o hrambi statuta za upravni postopek (enako stališče je bilo sprejeto v sklepu Vrhovnega sodišča Republike Slovenije, opr. št. I Upr 8/99-2 z dne 27.10.2000).

Ker niti ZDSS niti ZRSin nimata določb o pristojnosti za odločanje v sporih o odločbi o hrambi statuta (sindikata), kar pomeni, da ne gre za kolektiven delovni spor iz 6. člena ZDSS, in glede na to, da o hrambi statuta z odločbo odloča upravni organ, pri čemer za izpodbijanje te odločbe ni predvideno drugo pravno varstvo, je sodno varstvo lahko zagotovljeno le v upravnem sporu.

Zato je ob upoštevanju določb prvega odstavka 24. in drugega odstavka 25. člena zakona o pravdnem postopku in določb 7. točke 6. člena ZDSS, Vrhovno sodišče Republike Slovenije sklenilo, da je za odločanje v tem sporu glede izpodbijanja odločb o hrambi statutov pristojno Upravno sodišče v Ljubljani.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.